Charlotte Antonsen (V), 2006-10-10:
Det er en proces, vi har støttet hele vejen igennem, og vi har glædet os over, at vi nu er oppe på i alt ti lande fra Øst- og Centraleuropa, altså fra de tidligere kommunistiske lande, der nu kan blive medlemmer af EU.
Vi havde, som det fremgik af førstebehandlingen i sidste samling, gerne set, at vi kunne have ratificeret på et tidligere tidspunkt i foråret her fra dansk side.
Det, at vi ikke ratificerede dengang, som der var lagt op til fra regeringens side, har jo betydet, at vi nu er blandt de tre sidste lande; det er kun Tyskland og Belgien, der heller ikke har ratificeret østudvidelsen med Bulgarien og Rumænien endnu.
Men der er ikke nogen grund til at græde over spildt mælk.
I Europaudvalget har vi jo for meget lang tid siden givet et mandat til, at vi siger ja til Bulgarien og Rumænien, og derefter har det været op til Kommissionen at vurdere, om landene i tilstrækkelig grad har levet op til alle de regler, vi allerede har vedtaget i EU.
Det fik vi en rapport om den 26. september, hvor Kommissionen gav grønt lys for, at de to lande kan komme med.
Samtidig er der blevet fremlagt en tiltrædelsestraktat for landene, som er meget skrappere end det, vi har set hidtil, idet der er lagt meget skærpede sikkerhedsmekanismer ind.
Det vil sige, at der, især inden for områder som korruption og organiseret kriminalitet, vil blive holdt ekstra øje med de to lande.
Vi har altså ikke anerkendt, at landene i dag lever fuldt op til EU’s niveau, og derfor lægger vi den mekanisme ind, der skal være med til at sikre, at EU hele tiden fastholder presset – også til gavn for de nye lande – på dem, for at sikre, at man kommer korruptionen til livs, og at man gør noget effektivt for at stoppe den internationale kriminalitet og den organiserede kriminalitet.
Så selv om de bliver medlemmer, vil der altså ske en overvågning på RIA-området.
Man vil gå meget konsekvent og konkret til værks ved at opstille nogle benchmarks, nogle helt konkrete målsætninger, så det for landene bliver til at forholde sig til, at man faktisk opstiller nogle helt præcise krav og målsætninger for, hvordan man skal komme videre, og hvordan man skal sikre, at samfundene udvikler sig i en fornuftig og demokratisk retning også her på falderebet til optagelse i EU.
Tidligere i dag havde Europaudvalget den store glæde, at vi havde besøg af viceudenrigsministeren fra Bulgarien, fru Koldanova.
Det er jo klart, at Europaudvalget gennem hele processen har interesseret sig meget for østudvidelsen, og derfor var det en glæde for os at have besøg af dette fremtrædende medlem af den bulgarske regering.
Hun kunne berette, hvor positivt det allerede går på det økonomiske område i Bulgarien, altså inden medlemskabet, for det, der sker, når nye lande søger om medlemskab i EU, er, at så opdager erhvervslivet jo også, at der er ved at ske noget i det pågældende land, og så begynder investeringerne at komme ind.
Helt konkret har man i Bulgarien oplevet en halvering af arbejdsløsheden de sidste 5 år, fra 18 pct. i 2001 til 8,6 pct. i dag.
Så det er en meget hurtig økonomisk positiv udvikling, disse lande er inde i, og det er jo så også en af grundene til, at der er al mulig grund til at glæde sig over, at også de to lande kan komme med, for det medvirker både politisk og økonomisk til at sikre nogle gode vilkår og en god fremtid for landene.
Afslutningsvis vil jeg nævne, at viceudenrigsministeren fra Bulgarien nævnte, at der i meningsmålingerne er 70 pct. tilslutning til EU.